10.1.2019 EL Επίσημη Εφημερίδα της Ευρωπαϊκής Ένωσης LI 8/1 ΚΑΝΟΝΙΣΜΟΣ (EE) 2019/26 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 8ης Ιανουαρίου 2019 για τη συμπλήρωση της ενωσιακής νομοθεσίας περί εγκρίσεως τύπου όσον αφορά την αποχώρηση του Ηνωμένου Βασιλείου από την Ένωση (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής , Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση αυτή, δηλαδή από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το εν λόγω κράτος μέλος, αποφασίσει ομόφωνα την παράταση της περιόδου αυτής. Η συμφωνία αποχώρησης, όπως έχει συμφωνηθεί από τους διαπραγματευτές περιέχει ρυθμίσεις που επιτρέπουν την εφαρμογή διατάξεων του ενωσιακού δικαίου για το Ηνωμένο Βασίλειο και στο Ηνωμένο Βασίλειο πέραν της ημερομηνίας κατά την οποία οι Συνθήκες παύουν να ισχύουν για το Ηνωμένο Βασίλειο και στο Ηνωμένο Βασίλειο. Εάν η εν λόγω συμφωνία τεθεί σε ισχύ, η ενωσιακή νομοθεσία περί εγκρίσεως τύπου θα ισχύει για το Ηνωμένο Βασίλειο και στο Ηνωμένο Βασίλειο κατά τη μεταβατική περίοδο σύμφωνα με την εν λόγω συμφωνία και θα πάψει να ισχύει μετά το τέλος της εν λόγω περιόδου. Με την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου , τον κανονισμό (EE) αριθ. 167/2013 του Ευρωπαϊκού Κοινοβουλίου και του Συμβουλίου , τον κανονισμό (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου και τον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου θεσπίστηκε ολοκληρωμένο ενωσιακό νομοθετικό πλαίσιο για την έγκριση τύπου της ΕΕ. Οι εν λόγω νομοθετικές πράξεις αφήνουν στους κατασκευαστές την επιλογή της ενωσιακής αρχής έγκρισης τύπου από την οποία θα λάβουν έγκριση τύπου για να μπορούν να διαθέτουν στην αγορά της Ένωσης μηχανοκίνητα οχήματα, συστήματα, κατασκευαστικά στοιχεία και χωριστές τεχνικές μονάδες. Η αποχώρηση του Ηνωμένου Βασιλείου από την Ένωση, αν δεν θεσπιστούν ειδικές διατάξεις, θα έχει ως αποτέλεσμα οι εγκρίσεις τύπου ΕΚ και οι εγκρίσεις τύπου ΕΕ που έχουν ήδη χορηγηθεί από την αρχή έγκρισης τύπου του Ηνωμένου Βασιλείου ("αρχή έγκρισης τύπου ΗΒ"), σε συμφωνία με ρυθμιστικές πράξεις της Ένωσης, να μην μπορούν πλέον να διασφαλίσουν την πρόσβαση των προϊόντων στην αγορά της Ένωσης. Τέτοιες εγκρίσεις τύπου διαθέτουν και κατασκευαστές που έχουν την έδρα τους στα κράτη μέλη εκτός του Ηνωμένου Βασιλείου. Μολονότι οχήματα, συστήματα, κατασκευαστικά στοιχεία και χωριστές τεχνικές μονάδες που έχουν λάβει έγκριση τύπου από το Ηνωμένο Βασίλειο, σε συμφωνία με ρυθμιστικές πράξεις της Ένωσης μπορούν να διατίθενται στην αγορά της Ένωσης έως ότου η ενωσιακή νομοθεσία περί εγκρίσεως τύπου παύσει να ισχύει για το Ηνωμένο Βασίλειο και εντός του Ηνωμένου Βασιλείου, είναι απαραίτητο να θεσπιστούν ειδικές διατάξεις προκειμένου να διευκολυνθεί η διάθεση στην αγορά της Ένωσης των εν λόγω μηχανοκίνητων οχημάτων, των συστημάτων, των κατασκευαστικών στοιχείων και των χωριστών τεχνικών μονάδων μετά από αυτήν την ημερομηνία. Η ενωσιακή νομοθεσία περί εγκρίσεως τύπου δεν προβλέπει προς το παρόν τη δυνατότητα της επανέγκρισης τύπων που έχουν ήδη εγκριθεί αλλού στην Ένωση. Ωστόσο, οι κατασκευαστές θα πρέπει να έχουν τη δυνατότητα να συνεχίσουν την παραγωγή οχημάτων, συστημάτων, κατασκευαστικών στοιχείων και χωριστών τεχνικών μονάδων που βασίζονται ήδη σε εγκρίσεις τύπου που έχουν χορηγηθεί από την αρχή έγκρισης τύπου ΗΒ, αλλά και να συνεχίσουν να διαθέτουν τα εν λόγω μηχανοκίνητα οχήματα, συστήματα, κατασκευαστικά στοιχεία και χωριστές τεχνικές μονάδες στην αγορά της Ένωσης. Επομένως, κρίνεται αναγκαίο να δοθεί η δυνατότητα στους κατασκευαστές να λάβουν νέες εγκρίσεις τύπου από τις αρχές έγκρισης τύπου των κρατών μελών της Ένωσης εκτός του Ηνωμένου Βασιλείου. Ο παρών κανονισμός θα πρέπει επίσης να διασφαλίζει ότι οι κατασκευαστές θα συνεχίσουν να έχουν τη μεγαλύτερη δυνατή ελευθερία ως προς την επιλογή της νέας ενωσιακής αρχής έγκρισης τύπου. Για την ακρίβεια, η επιλογή του κατασκευαστή δεν θα πρέπει να εξαρτάται από τη συναίνεση της αρχής έγκρισης τύπου ΗΒ ή από την ύπαρξη τυχόν ρυθμίσεων μεταξύ της αρχής έγκρισης τύπου ΗΒ και της νέας ενωσιακής αρχής έγκρισης τύπου. Προκειμένου να παρέχεται η αναγκαία ασφάλεια δικαίου για όλα τα ενδιαφερόμενα μέρη και να διαμορφωθούν ισότιμοι όροι ανταγωνισμού για τους κατασκευαστές, είναι απαραίτητο να προβλεφθούν, με διαφανή τρόπο, ίσοι όροι οι οποίοι θα ισχύουν σε όλα τα κράτη μέλη. Προκειμένου να καταστεί δυνατή η συνέχιση της παραγωγής και της διάθεσης των οχημάτων, συστημάτων, κατασκευαστικών στοιχείων και χωριστών τεχνικών μονάδων στην αγορά, οι απαιτήσεις με τις οποίες πρέπει να συμμορφωθούν οι εν λόγω τύποι τους προκειμένου να εγκριθούν από την αρχή έγκρισης τύπου κράτους μέλους εκτός του Ηνωμένου Βασιλείου θα πρέπει να είναι οι απαιτήσεις που ισχύουν για τη διάθεση νέων οχημάτων, συστημάτων, κατασκευαστικών στοιχείων και χωριστών τεχνικών μονάδων στην αγορά και όχι οι απαιτήσεις που ισχύουν για νέους τύπους. Οι απαιτήσεις για νέα οχήματα, συστήματα, κατασκευαστικά στοιχεία και χωριστές τεχνικές μονάδες ισχύουν εξίσου και για τους κατασκευαστές που διαθέτουν εγκρίσεις τύπου οι οποίες έχουν χορηγηθεί από τα κράτη μέλη εκτός του Ηνωμένου Βασιλείου. Ως εκ τούτου, ο καθορισμός των ίδιων απαιτήσεων για την έγκριση τύπων βάσει του παρόντος κανονισμού, όπως και για τη διάθεση νέων οχημάτων, συστημάτων, κατασκευαστικών στοιχείων και χωριστών τεχνικών μονάδων στην αγορά έχει ως σκοπό να διασφαλίσει την ίση μεταχείριση των κατασκευαστών που θίγονται από την αποχώρηση του Ηνωμένου Βασιλείου και των κατασκευαστών που διαθέτουν εγκρίσεις τύπου οι οποίες έχουν χορηγηθεί από κράτη μέλη εκτός του Ηνωμένου Βασιλείου. Ο παρών κανονισμός δεν θα πρέπει σε καμία περίπτωση να αποτρέπει τους κατασκευαστές οχημάτων από το να υποβάλουν οικειοθελώς αίτηση για ενωσιακή έγκριση τύπου οχήματος που έχει ήδη εγκριθεί στο Ηνωμένο Βασίλειο με βάση συγκεκριμένες απαιτήσεις που ισχύουν για νέους τύπους συστημάτων, κατασκευαστικών στοιχείων ή χωριστών τεχνικών μονάδων, εφόσον ο τύπος οχήματος εξακολουθεί να είναι κατά τα άλλα πανομοιότυπος με τον τύπο που εγκρίθηκε στο Ηνωμένο Βασίλειο. Οι εγκρίσεις των αιτήσεων που αφορούν παντελώς νέους τύπους οχημάτων, συστημάτων, κατασκευαστικών στοιχείων ή χωριστών τεχνικών μονάδων δεν θα πρέπει να εμπίπτουν στο πεδίο εφαρμογής του παρόντος κανονισμού. Για τις εγκρίσεις τύπου που χορηγούνται με βάση τον παρόντα κανονισμό οι αρμόδιες αρχές θα πρέπει να έχουν τη δυνατότητα να βασίζονται στις εκθέσεις δοκιμών που έχουν ήδη υποβληθεί για να χορηγηθούν οι εγκρίσεις τύπου στο Ηνωμένο Βασίλειο, εφόσον οι απαιτήσεις που αποτελούν τη βάση των εν λόγω εκθέσεων δοκιμών δεν έχουν μεταβληθεί. Προκειμένου να καταστεί δυνατή η συνέχιση της χρήσης των εκθέσεων δοκιμών που έχουν εκδοθεί από την τεχνική υπηρεσία που κοινοποιήθηκε από το Ηνωμένο Βασίλειο, ο παρών κανονισμός θα πρέπει να προβλέπει εξαίρεση από τη διάταξη που προβλέπει ότι η εν λόγω τεχνική υπηρεσία πρέπει να ορίζεται από την αρχή που χορηγεί την έγκριση τύπου και πρέπει να κοινοποιείται από το κράτος μέλος στην Επιτροπή. Προκειμένου να καλυφθεί και το χρονικό διάστημα κατά το οποίο η ενωσιακή νομοθεσία περί εγκρίσεως τύπου θα έχει παύσει να ισχύει για το Ηνωμένο Βασίλειο και εντός του Ηνωμένου Βασιλείου, ο παρών κανονισμός θα πρέπει να προβλέπει εξαίρεση από τις ειδικές απαιτήσεις που αφορούν τον ορισμό και την κοινοποίηση τεχνικών υπηρεσιών τρίτων χωρών. Παράλληλα, δεδομένου ότι οι ενωσιακές αρχές έγκρισης τύπου αναμένεται να έχουν την πλήρη ευθύνη για τις νέες ενωσιακές εγκρίσεις τύπου που χορηγούν, οι εν λόγω αρχές θα πρέπει να έχουν και τη διακριτική ευχέρεια να απαιτούν τη διεξαγωγή νέων δοκιμών για οποιοδήποτε στοιχείο της έγκρισης τύπου, όπως θεωρούν απαραίτητο. Στον βαθμό που ο παρών κανονισμός δεν ορίζει διαφορετικά, οι γενικοί κανόνες για την έγκριση τύπου ΕΚ και την έγκριση τύπου ΕΕ θα εξακολουθήσουν να ισχύουν. Θα πρέπει να ληφθεί υπόψη ότι ο ρόλος που ανατίθεται στις αρχές έγκρισης τύπου δεν σταματά στην παραγωγή ή διάθεση οχημάτων, συστημάτων, κατασκευαστικών στοιχείων ή χωριστών τεχνικών μονάδων στην αγορά, αλλά εκτείνεται επί πολλά χρόνια για τα προϊόντα αυτά μετά τη διάθεση στην αγορά των εν λόγω μηχανοκίνητων οχημάτων, συστημάτων, κατασκευαστικών στοιχείων και χωριστών τεχνικών μονάδων. Η διάταξη αυτή ισχύει ιδίως σε σχέση με τις υποχρεώσεις συμμόρφωσης κατά τη χρήση των οχημάτων που εμπίπτουν στην οδηγία 2007/46/ΕΚ και σε σχέση με την υποχρέωση πρόσβασης σε πληροφορίες επισκευής και συντήρησης και τις πιθανές ανακλήσεις οχημάτων, συστημάτων, κατασκευαστικών στοιχείων και χωριστών τεχνικών μονάδων που εμπίπτουν στην οδηγία 2007/46/ΕΚ, στον κανονισμό (ΕΕ) αριθ. 167/2013, στον κανονισμό (ΕΕ) αριθ. 168/2013 ή στον κανονισμό (ΕΕ) 2016/1628. Επομένως, καθίσταται αναγκαίο η αρχή που χορηγεί την ενωσιακή έγκριση τύπου να αναλάβει αυτές τις υποχρεώσεις και σε σχέση με τα οχήματα, τα συστήματα, τα κατασκευαστικά στοιχεία και τις χωριστές τεχνικές μονάδες που βασίζονται στον ίδιο τύπο και διατίθενται ήδη στην αγορά της Ένωσης με βάση την έγκριση τύπου ΗΒ, προκειμένου να διασφαλιστεί ότι θα υπάρχει αρχή αρμόδια για την έγκριση τύπου. Όταν οι κατασκευαστές κάνουν χρήση των διαδικασιών που καθορίζονται στον παρόντα κανονισμό, η έγκριση τύπου ΗΒ ενδέχεται να παύσει να ισχύει προτού παύσει να εφαρμόζεται η ενωσιακή νομοθεσία περί εγκρίσεως τύπου για το Ηνωμένο Βασίλειο και στο Ηνωμένο Βασίλειο λόγω της χορήγησης της ενωσιακής έγκρισης τύπου για τον ίδιο τύπο. Δεδομένου ότι οι κατασκευαστές δεν πρέπει να έλθουν σε μειονεκτική θέση επειδή έκαναν χρήση διατάξεων του παρόντος κανονισμού, τα αποθέματα οχημάτων, συστημάτων, κατασκευαστικών στοιχείων και χωριστών τεχνικών μονάδων που συμμορφώνονται με το δίκαιο της Ένωσης και έχουν παραχθεί με βάση έγκυρη έγκριση τύπου ΗΒ θα πρέπει να επιτρέπεται να διατίθενται στην αγορά, να ταξινομούνται και να τίθενται σε κυκλοφορία εφόσον οι κατασκευαστές αποκτήσουν νέα ενωσιακή έγκριση τύπου για όσο διάστημα εξακολουθεί να ισχύει η ενωσιακή νομοθεσία περί εγκρίσεως τύπου για το Ηνωμένο Βασίλειο και στο Ηνωμένο Βασίλειο, εάν τα εν λόγω μηχανοκίνητα οχήματα, συστήματα, κατασκευαστικά στοιχεία και χωριστές τεχνικές μονάδες εξακολουθούν να πληρούν τις γενικές απαιτήσεις των πράξεων που αναφέρονται στο άρθρο 1. Δεδομένου ότι οι χρονικές στιγμές της διάθεσης στην αγορά, της ταξινόμησης και της θέσης σε λειτουργία μπορεί να διαφέρουν, η στιγμή που πραγματοποιείται το πρώτο από τα βήματα αυτά θα πρέπει να χρησιμοποιείται για τον καθορισμό των προθεσμιών που ορίζονται στον παρόντα κανονισμό. Είναι επίσης αναγκαίο η ενωσιακή αρχή έγκρισης τύπου να αναλάβει συγκεκριμένες υποχρεώσεις σε σχέση με οχήματα, συστήματα, κατασκευαστικά στοιχεία και χωριστές τεχνικές μονάδες που διατέθηκαν στην αγορά της Ένωσης με βάση εγκρίσεις τύπου ΗΒ αλλά, είτε αυτές δεν ισχύουν πλέον δυνάμει του άρθρου 17 της οδηγίας 2007/46/ΕΚ, του άρθρου 32 του κανονισμού (ΕΕ) αριθ. 167/2013, του άρθρου 37 του κανονισμού (ΕΕ) αριθ. 168/2013 ή του άρθρου 30 του κανονισμού (ΕΕ) 2016/1628, είτε δεν ζητείται ενωσιακή έγκριση τύπου σε σχέση με αυτά τα προϊόντα. Προκειμένου να διασφαλιστεί ότι θα υπάρχει αρμόδια ενωσιακή αρχή έγκρισης τύπου, οι κατασκευαστές θα πρέπει να ζητούν από την ενωσιακή αρχή έγκρισης τύπου που εγκρίνει τύπους οι οποίοι έχουν εγκριθεί στο παρελθόν στο Ηνωμένο Βασίλειο, να αναλάβει υποχρεώσεις σχετικά με τις ανακλήσεις, τις πληροφορίες για την επισκευή και τη συντήρηση και τους ελέγχους συμμόρφωσης των οικείων οχημάτων, συστημάτων, κατασκευαστικών στοιχείων και χωριστών τεχνικών μονάδων που βασίζονται σε άλλους τύπους και διατίθενται ήδη στην αγορά της Ένωσης. Προκειμένου να περιοριστεί το εύρος αυτών των υποχρεώσεων που επωμίζεται η ενωσιακή αρχή έγκρισης τύπου, οι υποχρεώσεις αυτές θα πρέπει να αφορούν μόνο μηχανοκίνητα οχήματα, συστήματα, κατασκευαστικά στοιχεία και χωριστές τεχνικές μονάδες που βασίζονται σε εγκρίσεις τύπου ΗΒ, οι οποίες χορηγήθηκαν μετά την 1η Ιανουαρίου 2008. Οι αποφάσεις εθνικών αρχών που έχουν ληφθεί σύμφωνα με το άρθρο 27 παράγραφος 3 της οδηγίας 2007/46/ΕΚ, το άρθρο 39 παράγραφος 3 του κανονισμού (ΕΕ) αριθ. 167/2013 ή το άρθρο 44 παράγραφος 3 του κανονισμού (ΕΕ) αριθ. 168/2013, ενώ η ενωσιακή νομοθεσία περί εγκρίσεως τύπου εξακολουθεί να ισχύει για το Ηνωμένο Βασίλειο και στο Ηνωμένο Βασίλειο και οι οποίες επιτρέπουν τη διάθεση στην αγορά, την ταξινόμηση, την πώληση ή τη θέση σε λειτουργία οχημάτων τέλους σειράς που συμμορφώνονται προς τύπο του οποίου η έγκριση τύπου ΗΒ έχει παύσει να ισχύει πριν από την ημερομηνία κατά την οποία παύει να ισχύει η ενωσιακή νομοθεσία περί εγκρίσεως τύπου για το Ηνωμένο Βασίλειο και στο Ηνωμένο Βασίλειο, θα πρέπει να εξακολουθήσουν να ισχύουν. Οι εξαιρέσεις και οι μεταβατικές διατάξεις που ισχύουν για κινητήρες ή οχήματα και μη οδικά κινητά μηχανήματα στα οποία είναι τοποθετημένοι οι εν λόγω κινητήρες που ορίζονται στο άρθρο 10 παράγραφος 7 της οδηγίας 97/68/ΕΚ, στο άρθρο 34 παράγραφοι 7 και 8 ή στο άρθρο 58 παράγραφοι 5 έως 11 του κανονισμού (ΕΕ) 2016/1628, και σε πράξεις που έχουν εγκριθεί με βάση το άρθρο 19 παράγραφος 6, το άρθρο 20 παράγραφος 8, το άρθρο 28 παράγραφος 6 και το άρθρο 53 παράγραφος 12 του κανονισμού (ΕΕ) αριθ. 167/2013, οι οποίες επιτρέπουν τη διάθεση στην αγορά των εν λόγω κινητήρων, οχημάτων και μη οδικών κινητών μηχανημάτων χωρίς την απαίτηση έγκυρης έγκρισης τύπου, θα πρέπει να εξακολουθούν να ισχύουν. Δεδομένου ότι ο στόχος του παρόντος κανονισμού, ήτοι η συμπλήρωση της οδηγίας 2007/46/ΕΚ, του κανονισμού (ΕΕ) αριθ. 167/2013, του κανονισμού (ΕΕ) αριθ. 168/2013 και του κανονισμού (ΕΕ) 2016/1628 με ειδικούς κανόνες που αφορούν την αποχώρηση του Ηνωμένου Βασιλείου από την Ένωση, είναι αδύνατο να επιτευχθεί επαρκώς από τα κράτη μέλη αλλά μπορεί, αντίθετα, να επιτευχθεί καλύτερα σε επίπεδο Ένωσης λόγω της κλίμακας και των αποτελεσμάτων αυτών των κανόνων, η Ένωση δύναται να λάβει μέτρα σύμφωνα με την αρχή της επικουρικότητας που προβλέπεται στο άρθρο 5 ΣΕΕ. Σύμφωνα με την αρχή της αναλογικότητας, όπως αυτή διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού. Προκειμένου να δοθεί η δυνατότητα στους κατασκευαστές να λάβουν το ταχύτερο δυνατό τα αναγκαία μέτρα ώστε να προετοιμαστούν για την αποχώρηση του Ηνωμένου Βασιλείου όσον αφορά τη νομοθεσία περί εγκρίσεως τύπου, ο παρών κανονισμός θα πρέπει να αρχίσει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης , ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός συμπληρώνει την οδηγία 2007/46/ΕΚ, τον κανονισμό (ΕΕ) αριθ. 167/2013, τον κανονισμό (ΕΕ) αριθ. 168/2013 και τον κανονισμό (ΕΕ) 2016/1628 ορίζοντας ειδικές διατάξεις για την έγκριση τύπου ΕΕ και τη διάθεση στην αγορά οχημάτων, συστημάτων, κατασκευαστικών στοιχείων και χωριστών τεχνικών μονάδων που έχουν λάβει έγκριση τύπου από την αρχή έγκρισης τύπου του Ηνωμένου Βασιλείου ("αρχή έγκρισης τύπου ΗΒ") ενώ η ενωσιακή νομοθεσία περί εγκρίσεως τύπου που αναφέρεται στο άρθρο 2 παράγραφος 1 του παρόντος κανονισμού εξακολουθεί να ισχύει για το Ηνωμένο Βασίλειο και εντός του Ηνωμένου Βασιλείου. Άρθρο 2 Πεδίο εφαρμογής 1. Ο παρών κανονισμός ισχύει για οχήματα, συστήματα, κατασκευαστικά στοιχεία και χωριστές τεχνικές μονάδες που εμπίπτουν στο πεδίο εφαρμογής της οδηγίας 2007/46/ΕΚ, του κανονισμού (ΕΕ) αριθ. 167/2013, του κανονισμού (ΕΕ) αριθ. 168/2013 ή του κανονισμού (ΕΕ) 2016/1628 και για τους τύπους τους που έχουν εγκριθεί από την αρχή έγκρισης τύπου ΗΒ με βάση τις εν λόγω νομοθετικές πράξεις ή οποιαδήποτε ρυθμιστική πράξη της Ένωσης παρατίθεται στο παράρτημα IV της οδηγίας 2007/46/ΕΚ ή οποιαδήποτε ρυθμιστική πράξη καταργήθηκε με τις εν λόγω ρυθμιστικές πράξεις της Ένωσης. 2. Οι αναφορές σε χωριστές τεχνικές μονάδες στο πλαίσιο του παρόντος κανονισμού νοείται ότι καλύπτουν τις αναφορές σε κινητήρες στο πλαίσιο του κανονισμού (ΕΕ) 2016/1628. Άρθρο 3 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) "ενωσιακή αρχή έγκρισης τύπου": η αρχή έγκρισης τύπου οποιουδήποτε κράτους μέλους εκτός του Ηνωμένου Βασιλείου· 2) "έγκριση τύπου ΗΒ": έγκριση τύπου ΕΚ ή ΕΕ που έχει χορηγηθεί από την αρχή έγκρισης τύπου ΗΒ· 3) "ενωσιακή έγκριση τύπου": έγκριση τύπου ΕΕ που έχει χορηγηθεί από ενωσιακή αρχή έγκρισης τύπου σύμφωνα με τον παρόντα κανονισμό. Άρθρο 4 Αίτηση για ενωσιακή έγκριση τύπου 1. Κατά παρέκκλιση από το άρθρο 6 παράγραφος 6 και το άρθρο 7 παράγραφος 1 της οδηγίας 2007/46/ΕΚ, το άρθρο 21 παράγραφος 2 του κανονισμού (ΕΕ) αριθ. 167/2013, το άρθρο 26 παράγραφος 2 του κανονισμού (ΕΕ) αριθ. 168/2013 και το άρθρο 20 παράγραφος 1 του κανονισμού (ΕΕ) 2016/1628, οι κατασκευαστές που διαθέτουν έγκριση τύπου ΗΒ η οποία δεν έχει παύσει να ισχύει δυνάμει του άρθρου 17 της οδηγίας 2007/46/ΕΚ, του άρθρου 32 του κανονισμού (ΕΕ) αριθ. 167/2013, του άρθρου 37 του κανονισμού (ΕΕ) αριθ. 168/2013 ή του άρθρου 30 του κανονισμού (ΕΕ) 2016/1628, δύνανται, έως ότου η ενωσιακή νομοθεσία περί εγκρίσεως τύπου που αναφέρεται στο άρθρο 2 παράγραφος 1 του παρόντος κανονισμού παύσει να ισχύει για το Ηνωμένο Βασίλειο και εντός του Ηνωμένου Βασιλείου, να υποβάλουν αίτηση σε ενωσιακή αρχή έγκρισης τύπου ώστε να τους χορηγηθεί ενωσιακή έγκριση τύπου για τον ίδιο τύπο. 2. Προκειμένου να εγκριθεί, ο τύπος πρέπει να συμμορφώνεται με τις απαιτήσεις για τη διάθεση στην αγορά, ταξινόμηση ή θέση σε κυκλοφορία οχημάτων, συστημάτων, κατασκευαστικών στοιχείων ή χωριστών τεχνικών μονάδων που ισχύουν τη στιγμή κατά την οποία παράγει αποτελέσματα η ενωσιακή έγκριση τύπου. 3. Υποβάλλοντας την αίτηση δυνάμει της παραγράφου 1, οι κατασκευαστές οφείλουν να καταβάλουν τέλη, τα οποία καθορίζονται από την ενωσιακή αρχή έγκρισης τύπου, για τυχόν έξοδα που προκύπτουν από την άσκηση των αρμοδιοτήτων και την εκπλήρωση των υποχρεώσεων της ενωσιακής αρχής έγκρισης τύπου σε σχέση με την ενωσιακή έγκριση τύπου. 4. Κατά την υποβολή της αίτησης σύμφωνα με την παράγραφο 1 του παρόντος άρθρου, ο κατασκευαστής, κατόπιν αιτήματος της ενωσιακής αρχής έγκρισης τύπου, υποβάλλει κάθε έγγραφο και πληροφορία που η αρχή κρίνει αναγκαία προκειμένου να αποφασίσει εάν θα χορηγήσει ενωσιακή έγκριση τύπου σύμφωνα με το άρθρο 5. Η τεκμηρίωση και οι πληροφορίες που αναφέρονται στο πρώτο εδάφιο μπορούν να περιλαμβάνουν την αρχική έγκριση τύπου ΗΒ, που περιλαμβάνει όλες τις τροποποιήσεις, τον φάκελο πληροφοριών και τις εκθέσεις δοκιμών. Στην περίπτωση οχημάτων, το εν λόγω αίτημα μπορεί επίσης να περιλαμβάνει οποιαδήποτε έγκριση τύπου ΕΚ, έγκριση τύπου ΕΕ ή έγκριση τύπου ΗΕ και τα συνημμένα σε αυτήν έγγραφα, ως μέρος της συνολικής έγκρισης τύπου του οχήματος. Άρθρο 5 Προϋποθέσεις χορήγησης ενωσιακής έγκρισης τύπου και αποτελέσματά της 1. Κατά παρέκκλιση από το άρθρο 8 παράγραφος 2, το άρθρο 9 παράγραφος 1 και το άρθρο 10 παράγραφοι 1 και 2 της οδηγίας 2007/46/ΕΚ, το άρθρο 6 παράγραφος 2 του κανονισμού (ΕΕ) αριθ. 167/2013, το άρθρο 7 παράγραφος 2 και το άρθρο 18 του κανονισμού (ΕΕ) αριθ. 168/2013, καθώς και από το άρθρο 6 παράγραφος 2 του κανονισμού (ΕΕ) 2016/1628, η ενωσιακή αρχή έγκρισης τύπου που έχει λάβει αίτηση σύμφωνα με το άρθρο 4 του παρόντος κανονισμού δύναται να χορηγήσει έγκριση τύπου όσον αφορά όχημα, σύστημα, κατασκευαστικό στοιχείο ή χωριστή τεχνική μονάδα αν ο εν λόγω τύπος πληροί, τη στιγμή κατά την οποία η ενωσιακή έγκριση τύπου παράγει αποτελέσματα, τις απαιτήσεις που ισχύουν για τη διάθεση στην αγορά, ταξινόμηση ή θέση σε κυκλοφορία νέων οχημάτων, συστημάτων, κατασκευαστικών στοιχείων ή χωριστών τεχνικών μονάδων. 2. Στον βαθμό που δεν ισχύουν νέες απαιτήσεις και με την επιφύλαξη της παραγράφου 3 του παρόντος άρθρου, η ενωσιακή έγκριση τύπου μπορεί να χορηγείται με βάση τις ίδιες εκθέσεις δοκιμών που χρησιμοποιήθηκαν στο παρελθόν για τη χορήγηση της έγκρισης τύπου του Ηνωμένου Βασιλείου σύμφωνα με τις ισχύουσες διατάξεις, ανεξαρτήτως του αν η τεχνική υπηρεσία που εξέδωσε την έκθεση δοκιμής έχει οριστεί και κοινοποιηθεί από το κράτος μέλος που χορηγεί την ενωσιακή έγκριση τύπου σύμφωνα με την οδηγία 2007/46/ΕΚ, τον κανονισμό (ΕΕ) αριθ. 167/2013, τον κανονισμό (ΕΕ) αριθ. 168/2013 ή τον κανονισμό (ΕΕ) 2016/1628, ακόμα και όταν η ενωσιακή νομοθεσία περί εγκρίσεως τύπου που αναφέρεται στο άρθρο 2 παράγραφος 1 του παρόντος κανονισμού θα έχει παύσει να ισχύει για το Ηνωμένο Βασίλειο και εντός του Ηνωμένου Βασιλείου. 3. Πριν από τη χορήγηση ενωσιακής έγκρισης τύπου, η ενωσιακή αρχή έγκρισης τύπου δύναται να ζητήσει την επανάληψη συγκεκριμένων δοκιμών. Στην περίπτωση αυτή, οι εν λόγω δοκιμές διενεργούνται από τεχνική υπηρεσία που έχει οριστεί και κοινοποιηθεί από το κράτος μέλος της ενωσιακής αρχής έγκρισης τύπου σύμφωνα με την οδηγία 2007/46/ΕΚ, τον κανονισμό (ΕΕ) αριθ. 167/2013, τον κανονισμό (ΕΕ) αριθ. 168/2013 ή τον κανονισμό (ΕΕ) 2016/1628. 4. Ο τύπος που εγκρίνεται σύμφωνα με την παράγραφο 1 του παρόντος άρθρου λαμβάνει πιστοποιητικό έγκρισης τύπου ΕΕ με αριθμό, ο οποίος αποτελείται από τον διακριτικό αριθμό του κράτους μέλους του οποίου η αρχή έγκρισης τύπου χορήγησε την ενωσιακή έγκριση τύπου και από τον αριθμό της ισχύουσας πράξης που αναφέρεται στο άρθρο 2 παράγραφος 1. Το πιστοποιητικό περιλαμβάνει επίσης τον αριθμό της τελευταίας τροποποιητικής πράξης που περιέχει απαιτήσεις για την έγκριση τύπου σύμφωνα με την οποία χορηγείται η ενωσιακή έγκριση τύπου. Αν πρόκειται για οχήματα, το πιστοποιητικό έγκρισης τύπου και το πιστοποιητικό συμμόρφωσης περιλαμβάνουν στο σημείο "Παρατηρήσεις" τόσο την αναφορά "Έχει ήδη λάβει έγκριση τύπου ως" όσο και παραπομπή στον αριθμό και την ημερομηνία του πιστοποιητικού έγκρισης τύπου ΕΕ που χορηγήθηκε μετά την έγκριση τύπου ΗΒ. Αν πρόκειται για συστήματα, κατασκευαστικά στοιχεία ή χωριστές τεχνικές μονάδες, το πιστοποιητικό έγκρισης τύπου περιλαμβάνει τόσο την αναφορά "Έχει ήδη λάβει έγκριση τύπου και φέρει τη σήμανση" όσο και παραπομπή στη σήμανση έγκρισης τύπου που έλαβαν τα εν λόγω προϊόντα μετά την έγκριση τύπου ΗΒ. 5. Η ενωσιακή έγκριση τύπου παράγει αποτελέσματα την ημερομηνία της χορήγησής της ή σε μεταγενέστερη ημερομηνία που καθορίζεται σ' αυτήν. Η έγκριση τύπου ΗΒ παύει να ισχύει την ημέρα που προηγείται της ημέρας κατά την οποία παράγει αποτελέσματα η ενωσιακή έγκριση τύπου. Σε κάθε περίπτωση, παύει να ισχύει το αργότερο την ημέρα κατά την οποία η ενωσιακή νομοθεσία περί εγκρίσεως τύπου που αναφέρεται στο άρθρο 2 παράγραφος 1 παύει να ισχύει για το Ηνωμένο Βασίλειο και στο Ηνωμένο Βασίλειο. 6. Η ενωσιακή έγκριση τύπου θεωρείται έγκριση τύπου ΕΚ ή έγκριση τύπου ΕΕ κατά την έννοια της οδηγίας 2007/46/ΕΚ ή οποιασδήποτε πράξης παρατίθεται στο παράρτημα IV της εν λόγω οδηγίας, του κανονισμού (ΕΕ) αριθ. 167/2013, του κανονισμού (ΕΕ) αριθ. 168/2013 ή του κανονισμού (ΕΕ) 2016/1628. Όλες οι διατάξεις των εν λόγω πράξεων που δεν παρεκκλίνουν από τον παρόντα κανονισμό εξακολουθούν να ισχύουν. Η ενωσιακή αρχή έγκρισης τύπου υπέχει πλήρη ευθύνη για τις υποχρεώσεις που απορρέουν από την ενωσιακή έγκριση τύπου. Επίσης, η ενωσιακή αρχή έγκρισης τύπου, από την ημερομηνία κατά την οποία η ενωσιακή έγκριση τύπου παράγει αποτελέσματα, ασκεί όλες τις αρμοδιότητες και εκπληρώνει όλες τις υποχρεώσεις της αρχής έγκρισης τύπου ΗΒ όσον αφορά τα ακόλουθα: α) οχήματα, συστήματα, κατασκευαστικά στοιχεία ή χωριστές τεχνικές μονάδες που έχουν παραχθεί με βάση την έγκριση τύπου του Ηνωμένου Βασιλείου και έχουν ήδη διατεθεί, ταξινομηθεί ή τεθεί σε κυκλοφορία στην αγορά της Ένωσης· β) οχήματα, συστήματα, κατασκευαστικά στοιχεία ή χωριστές τεχνικές μονάδες που έχουν παραχθεί με βάση την έγκριση τύπου του Ηνωμένου Βασιλείου και πρόκειται να διατεθούν, ταξινομηθούν ή τεθούν σε κυκλοφορία στην αγορά της Ένωσης σύμφωνα με το τρίτο εδάφιο. Οχήματα, συστήματα, κατασκευαστικά στοιχεία ή χωριστές τεχνικές μονάδες που παράγονται βάσει μιας έγκρισης τύπου Ηνωμένου Βασιλείου, η οποία έχει πάψει να ισχύει ως αποτέλεσμα της χορήγησης ενωσιακής έγκρισης τύπου, μπορούν να διατίθενται στην αγορά, να ταξινομούνται και να τίθενται σε κυκλοφορία στην Ένωση έως την ημερομηνία κατά την οποία η ενωσιακή νομοθεσία περί εγκρίσεως τύπου, που αναφέρεται στο άρθρο 2 παράγραφος 1 του παρόντος κανονισμού, παύει να ισχύει για το Ηνωμένο Βασίλειο και στο Ηνωμένο Βασίλειο ή, αν η ενωσιακή έγκριση τύπου παύσει να ισχύει πριν από την εν λόγω ημερομηνία σύμφωνα με το άρθρο 17 της οδηγίας 2007/46/ΕΚ, το άρθρο 32 του κανονισμού (ΕΕ) αριθ. 167/2013, το άρθρο 37 του κανονισμού (ΕΕ) αριθ. 168/2013 ή το άρθρο 30 του κανονισμού (ΕΕ) 2016/1628, έως την ημερομηνία κατά την οποία η ενωσιακή έγκριση τύπου παύει να ισχύει. Για τα οχήματα, οι κατασκευαστές σημειώνουν τον αριθμό έγκρισης τύπου της Ένωσης σε συμπλήρωμα του πιστοποιητικού συμμόρφωσης πριν από τη διάθεση στην αγορά, την ταξινόμηση ή τη θέση σε κυκλοφορία των εν λόγω οχημάτων στην Ένωση. Η ενωσιακή αρχή έγκρισης τύπου δεν ευθύνεται για πράξεις ή παραλείψεις της αρχής έγκρισης τύπου ΗΒ. Άρθρο 6 Ενωσιακή αρχή έγκρισης τύπου υπεύθυνη για οχήματα, συστήματα, κατασκευαστικά στοιχεία ή χωριστές τεχνικές μονάδες τύπων που δεν έχουν εγκριθεί δυνάμει του παρόντος κανονισμού 1. Όταν ο κατασκευαστής υποβάλει αίτηση για ενωσιακή έγκριση τύπου δυνάμει του άρθρου 4, ζητεί επίσης από την εκάστοτε ενωσιακή αρχή έγκρισης τύπου να αναλάβει τις υποχρεώσεις της αρχής έγκρισης τύπου ΗΒ όσον αφορά άλλα οχήματα, συστήματα, κατασκευαστικά στοιχεία ή χωριστές τεχνικές μονάδες του κατασκευαστή, που έχουν διατεθεί, ταξινομηθεί ή τεθεί σε κυκλοφορία στην αγορά της Ένωσης με βάση τις εγκρίσεις τύπου ΗΒ που έχουν παύσει να ισχύουν δυνάμει του άρθρου 17 της οδηγίας 2007/46/ΕΚ, του άρθρου 32 του κανονισμού (ΕΕ) αριθ. 167/2013, του άρθρου 37 του κανονισμού (ΕΕ) αριθ. 168/2013 ή του άρθρου 30 του κανονισμού (ΕΕ) 2016/1628, ή για οχήματα, συστήματα, κατασκευαστικά στοιχεία ή χωριστές τεχνικές μονάδες, για τα οποία δεν έχει ζητηθεί ενωσιακή έγκριση τύπου δυνάμει του παρόντος κανονισμού. Το αίτημα αυτό αφορά το σύνολο των οχημάτων, συστημάτων, κατασκευαστικών στοιχείων και χωριστών τεχνικών μονάδων που βασίζονται σε εγκρίσεις τύπου ΗΒ, οι οποίες βρίσκονται στην κατοχή του κατασκευαστή και χορηγήθηκαν μετά την 1η Ιανουαρίου 2008, εκτός αν ο κατασκευαστής προσκομίσει έγγραφα στην ενωσιακή αρχή έγκρισης τύπου που αποδεικνύουν ότι έχει συμφωνία με άλλη ενωσιακή αρχή έγκρισης τύπου η οποία καλύπτει τα εν λόγω οχήματα, συστήματα και κατασκευαστικά στοιχεία και τις εν λόγω τεχνικές μονάδες. 2. Η ενωσιακή αρχή έγκρισης τύπου δύναται να χορηγήσει ενωσιακή έγκριση τύπου σύμφωνα με το άρθρο 5 μόνο εφόσον έχει αποδεχτεί το αίτημα που υποβάλλεται δυνάμει της παραγράφου 1 του παρόντος άρθρου και μόνο εφόσον ο κατασκευαστής έχει συμφωνήσει να καλύψει τα έξοδα που πραγματοποιεί η ενωσιακή αρχή έγκρισης τύπου ως αποτέλεσμα της άσκησης των αρμοδιοτήτων της και της εκπλήρωσης των υποχρεώσεων της όσον αφορά τα οχήματα, τα συστήματα, τα κατασκευαστικά στοιχεία και τις χωριστές τεχνικές μονάδες που αφορούν το αίτημα. 3. Αφού αποδεχτεί το αίτημα που αναφέρεται στην παράγραφο 1 του παρόντος άρθρου και χορηγήσει την ενωσιακή έγκριση τύπου σύμφωνα με το άρθρο 5, η ενωσιακή αρχή έγκρισης τύπου ασκεί όλες τις αρμοδιότητες και εκπληρώνει όλες τις υποχρεώσεις της αρχής έγκρισης τύπου ΗΒ όσον αφορά το σύνολο των οχημάτων, συστημάτων, κατασκευαστικών στοιχειών ή χωριστών τεχνικών μονάδων που έχουν παραχθεί με βάση τις εγκρίσεις τύπου ΗΒ που αναφέρονται στην παράγραφο 1 του παρόντος άρθρου σε σχέση με τις ανακλήσεις, τις πληροφορίες επισκευής και συντήρησης και τους ελέγχους συμμόρφωσης κατά τη χρήση. Η ενωσιακή αρχή έγκρισης τύπου δεν ευθύνεται για πράξεις ή παραλείψεις της αρχής έγκρισης τύπου ΗΒ. 4. Η ενωσιακή αρχή έγκρισης τύπου ενημερώνει τις αρχές έγκρισης τύπου των άλλων κρατών μελών και την Επιτροπή για τους τύπους για τους οποίους ανέλαβε τις υποχρεώσεις της αρχής έγκρισης τύπου ΗΒ σύμφωνα με την παράγραφο 1. Άρθρο 7 Ειδικές διατάξεις Ο παρών κανονισμός δεν αποκλείει την τοποθέτηση στην αγορά, τη διάθεση στην αγορά, την ταξινόμηση ή τη θέση σε κυκλοφορία κινητήρων ή οχημάτων και μη οδικών κινητών μηχανημάτων στα οποία είναι τοποθετημένοι οι εν λόγω κινητήρες, σύμφωνα με τύπο του οποίου η έγκριση τύπου ΗΒ έπαψε να ισχύει ενώ η ενωσιακή νομοθεσία περί εγκρίσεως τύπου που αναφέρεται στο άρθρο 2 παράγραφος 1 του παρόντος κανονισμού εξακολουθεί να ισχύει για το Ηνωμένο Βασίλειο και στο Ηνωμένο Βασίλειο, σύμφωνα με το άρθρο 10 παράγραφος 7 της οδηγίας 97/68/ΕΚ, το άρθρο 34 παράγραφοι 7 και 8 ή το άρθρο 58 παράγραφοι 5 έως 11 του κανονισμού (ΕΕ) 2016/1628, και τις πράξεις που έχουν εγκριθεί με βάση το άρθρο 19 παράγραφος 6, το άρθρο 20 παράγραφος 8, το άρθρο 28 παράγραφος 6 και το άρθρο 53 παράγραφος 12 του κανονισμού (ΕΕ) αριθ. 167/2013. Άρθρο 8 Έναρξη ισχύος και εφαρμογή Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Ιανουαρίου 2019. Για το Ευρωπαϊκό Κοινοβούλιο Ο Πρόεδρος A. TAJANI Για το Συμβούλιο Ο Πρόεδρος G. CIAMBA